Terugslag vir Driehoek-leerder ná operasieCheverné Duvenhage (Foto: Facebook) Cheverné Duvenhage, ’n gr. 8-leerder van Hoërskool Driehoek wat in die onlangse tragedie by dié skool beseer is, is Sondagaand in die waakeenheid van ’n hospitaal onder verdowing geplaas en aan ’n ventilator gekoppel ná sy ’n terugslag gehad het. Nadat Cheverné beseer is toe ’n loopbrug by die skool ineengestort het, is die 13-jarige meisie na ’n hospitaal in Alberton gevlieg waar sy met inwendige beserings en ’n gebreekte voet opgeneem is. Cheverné het onder meer bloeding in haar buik gehad nadat haar maagwand tydens die voorval geskeur het. Altesaam 20 cm van haar derm moes ook verwyder word en sy het vier breuke in die brug van haar linkervoet opgedoen. Elardus Duvenhage, Cheverné se pa, het Maandagoggend aan Maroela Media gesê dat dit egter ondanks dié ernstige beserings in die omstandighede goed met Cheverné gegaan het. Sy was reeds van ’n ventilator afgehaal en het begin uitvra oor die ongeluk toe haar gesondheid oor die naweek versleg het. Duvenhage sê dié terugslag kan toegeskryf word aan ’n operasie aan haar maagwand wat nié so suksesvol soos verwag verloop het nie. “Haar maagwand is lyk my te dun om te heg en het weer geskeur. Dokters het nou ’n maasstof ingesit en haar weer toegewerk,” verduidelik hy. Volgens Duvenhage het Cheverné baie pyn beleef nadat sy van die tweede operasie aan haar maag wakker geword het. Hoewel die operasie aan haar voet goed verloop het, het haar hartklop versnel en sy sukkel ook om asem te haal. Die dokters het dus Sondagaand besluit om Cheverné onder verdowing te plaas en weer aan ’n ventilator te koppel. “Dit is beter sodat haar hartklop kan afkom. Dit sal ook help met die pyn. Ek glo sulke verskriklike pyn kan jou hartklop ook opjaag,” sê haar pa. Duvenhage vertel dat die verdowing ook help om Cheverné stil en rustig te hou. “Dit is maar moeilik om ’n 13-jarige stil te hou.” Cheverné se geliefdes kan gevolglik nie tans met haar praat of aan haar raak nie. “Die dokters het aan ons verduidelik dat ons haar kans moet gee om te rus.” Sy word fyn gemonitor vir enige teken van infeksie wat heel waarskynlik kan voorkom wanneer ’n pasiënt ’n tweede operasie moet ondergaan. Vir eers vaar Cheverné goed onder die verdowing. “Sy lyk rustig. Die dokters se plan werk. Haar hartklop is al bietjie stadiger.” Duvenhage vertel dat Cheverné vóór haar terugslag begin uitvra het oor dié tragiese dag dag wat die lewe van vier leerders geëis en skokgolwe deur die land gestuur het. “Dit wys dat sy die ongeluk begin onthou. Ons het haar vrae so eerlik moontlik geantwoord sonder om te veel uit te brei. Ons wil haar nie ontstel nie,” sê Duvenhage. Hy erken dat die brugtragedie ’n enorme beproewing vir hom as ouer is. Cheverné se ouers is uiteen en albei sedertdien weer getroud. Volgens Duvenhage is daar dus nou twee ouerpare wat hul dogter kan bystaan. “Dit help dat daar dubbele ondersteuning is. Ons staan saam en ondersteun mekaar in hierdie moeilike tyd. As die een emosioneel raak, gryp die ander in.” Ouers en leerders sal Maandag gedurende ’n gesamentlike gedenkdiens afskeid neem van Cheverné se skoolmaats Roydon Olckers, Jandré Steyn, Marli Currie en Marnus Nagel wat in die brugtragedie gesterf het. Die diens sal Maandag om 15:00 by die Kompasgemeente buite Vanderbijlpark gehou word. Duvenhage het almal bedank wat die onderskeie gesinne sedert die ongeluk bygestaan het. “Dit beteken die wêreld vir ons.”